Expresión xénica da hemoglobina antes e despois do nacemento, mostrando os tipos de células e órganos onde as diferentes subunidades se producen co paso do tempo (datos en *Wood W.G.*, (1976). **Br. Med. Bull. 32, 282.**).
As **hemoglobinas embrionarias** humanas están presentes esencialmente na etapa embrionaria e descubríronse en 1961. Estas inclúen a Hb-Gower 1, que consta de dúas cadeas dseta (ζ) e dúas épsilon (ε), e é a máis abundante, e outras que aparecen en baixos niveis son a Hb-Gower 2, que consta de dúas cadeas alfa e dúas 2 épsilon, a Portland-1, con dúas cadeas dseta e dúas gamma, e a Portland-2, con dúas cadeas dseta e dúas beta. As cadeas dseta e epsilon denomínanse cadeas de hemoglobina embrionarias, xa que practicamente desaparecen en etapas posteriores. Nas fases embrionarias finais e na etapa fetal a hemoglobina embrionaria é substituída pola hemoglobina fetal, e despois do nacemento esta última é substituída pola hemoglobina adulta (hemoglobina A).

A hemoglobina embrionaria é unha proteína tetrámera producida nas illas sanguíneas de Wolff-Pander do saco embrional do embrión durante o estado mesoblástico (da 3ª semana do embarazo ata os 3 meses). Denomínanse **HbE**.

Certas anormalidades cromosómicas poden causar un atraso no cambio das hemoglobinas embrionarias á fetal.

Hemoglobina Gower 1
-------------------

A **hemoglobina Gower 1** (tamén chamada **ζ2ε2** ou **HbE Gower-1**) é unha forma de hemoglobina que existe só durante a vida embrionaria e é a principal hemoglobina do embrión. Está composta por dúas cadeas dseta e dúas épsilon, e é relativamente inestable, degradándose doadamente.

Hemoglobina Gower 2
-------------------

Estrutura da hemoglobina Gower 2
A **hemoglobina Gower 2** (tamén chamada **α2ε2** ou **HbE Gower-2**) é unha forma de hemoglobina que só existe en baixos niveis durante a vida embrionaria e a fetal. Está composta de dúas cadeas alfa e dúas épsilon e é algo inestable, pero non tanto como a hemoglobina Gower 1. Debido á súa relativa estabilidade comparada coa hemoglobina Gower 1 e a hemoglobina S, propúxose a súa reactivación nos casos en que o adulto ten β-talasemia grave e en hemoglobinopatías en persoas nas que a reactivación da hemoglobina F está contraindicada debido a problemas de toxicidade.

Hemoglobina Portland I
----------------------

  

A **hemoglobina Portland I** (tamén chamada **ζ2γ2** ou **HbE Portland-1**) é unha forma de hemoglobina que se encontra en baixos niveis durante a vida embrionaria e fetal, composta por dúas cadeas dseta e dúas cadeas gamma.

Hemoglobina Portland II
-----------------------

  

A **hemoglobina Portland II** (tamén chamada **ζ2β2** ou **HbE Portland-2**) é unha forma de hemoglobina que existe en baixos niveis durante as etapas embrionaria e fetal, composta por dúas cadeas dseta e dúas beta. É bastante inestable, máis que a hemoglobina Gower 1, e degrádase rapidamente. Malia todo, propúxose como candidata para a súa reactivación en casos de α-talasemia grave ou de hemoglobinopatías que afectan á cadea alfa.

Táboa
-----

|  |  |  |
| --- | --- | --- |
|  | cadea ζ | cadea α |
| cadea ε | **HbE Gower-1** | **HbE Gower-2** |
| cadea γ | **HbE Portland-1** | HbF |
| cadea β | **HbE Portland-2** | HbA |
| cadea δ | n/a | HbA2 |

Notas
-----

1. ↑  "Two new haemoglobin variants in a very young human embryo. , E.R. Flynn, F.V. Butler, E.A. and Beaven,G.H. Nature,189,496,1961."
2. ↑  "Human Embryonic Haemoglobins, Huehns, E.R. Dance, N. Beaven, G.H. Keil, J.V. Hecht,F. and Motulski, A.G.Nature,201,1095,1964"
3. ↑  Al-Mufti R, Hambley H, Farzaneh F, Nicolaides KH (xullo de 2000). "Fetal and embryonic hemoglobins in erythroblasts of chromosomally normal and abnormal fetuses at 10-40 weeks of gestation". *Haematologica* **85** (7): 690–3. PMID 10897119.
4. 1 2 3 4 5 6  He Z, Russell JE (febreiro de 2001). "Expression, purification, and characterization of human hemoglobins Gower-1 (zeta(2)epsilon(2)), Gower-2 (alpha(2)epsilon(2)), and Portland-2 (zeta(2)beta(2)) assembled in complex transgenic-knockout mice". *Blood* **97** (4): 1099–1105. PMID 11159543. doi:10.1182/blood.V97.4.1099.
5. ↑  J. Eric Russell; Stephen A. Leibhaber (novembro de 1998). "Reversal of Lethal α- and β-Thalassemias in Mice by Expression of Human Embryonic Globins". *Blood* **92** (9): 3057–3063. PMID 9787139. doi:10.1182/blood.V92.9.3057.

|  |  |
| --- | --- |
| Control de autoridades | 
* Wd: Q423636
* MAG: 2776229501

 |


---

|  |  |
| --- | --- |
| Este artigo tan só é un bosquexo |  *Este artigo sobre bioloxía é, polo de agora, só un bosquexo. Traballa nel para axudar a contribuír a que a Galipedia mellore e medre.* *Existen igualmente outros artigos relacionados con este tema nos que tamén podes contribuír.* |

---